Татар мәгарифе порталы
Сез монда
Казан федераль университетының Халыкара мөнәсәбәтләр, тарих һәм көнчыгышны өйрәнү институтының Ауразия һәм халыкара тикшеренүләр үзәге "Татарстан – Төркия: тарихи элемтәләр, бүгенге көн торышы, үсеш перспективалары" исемле халыкара фәнни-гамәли симпозиум эшендә катнашырга чакыра.
Симпозиум 2014 нче елның 10-11 апрель көннәрендә узачак. Аны оештыруда һәм үткәрүдә ТР Президент Аппараты, Мәдәният министрлыгы, Мәгариф һәм фән министрлыгы, ТР Фәннәр Академиясе, Казан шәһәре администрациясе, ТР мөселманнарының Диния нәзарәте, Россия тарих җәмгыяте, "Ауропа-Азия" Халыкара гуманитар академиясе, Россия Ислам университеты, Россиянең Азия һәм Африка халыклары белән теләктәшлек һәм хезмәттәшлек оешмасының Татарстан бүлеге, Россия Федерациясе Көнчыгышны өйрәнүчеләр җәмгыяте катнаша. Бу хакта КФУның Халыкара мөнәсәбәтләр, тарих һәм көнчыгышны өйрәнү институтының Ауразия һәм халыкара тикшеренүләр үзәге башкарма директоры Булат Яһүдин хәбәр итә.
Халыкара фәнни-гамәли симпозиумның максаты – сәясәттә, икътисадта, фән, мәдәният өлкәләрендә татар-төрек элемтәләренең тарихи тәҗрибәсе һәм бүгенге торышын фәнни-теоретик күзлектән аңлау. Симпозиум шулай ук Татарстан һәм Төркия Республикаларының үзара бәйләнеше үсешендәге потенциалны ачыклау, Россия-Төркия мөнәсәбәтләренең гомуми структурасы өлеше буларак, Татарстан-Төркия элемтәләренең ролен карау максатларын күздә тота.
Симпозиум барышында түбәндәге проблемалы-тематик блокларны карау ниятләнә: XIV-XX гасырларда Татарстан һәм Төркия халыкларының тарихи элемтәләре; XX гасырның 90 нчы елларында - XXI гасыр башында Татарстан һәм Төркия мөнәсәбәтләре үсеше; XХг.-XXI г. башы чигендә сәяси һәм дипломатик диалог; Татарстан һәм Төркия Республикаларының сәүдә-икътисади элемтәләре перспективалары; Татарстан-Төркия мөнәсәбәтләренең инвестицион потенциалы; Татарстанда Төркия бизнесы: үсеш мөмкинлекләре; Төркиянең Татарстандагы белем бирү һәм фәнни программалары; Төркия һәм Татарстанда тюркологик һәм туркологик тикшеренүләр; бүгенге көндә мәдәни элемтәләр һәм туризм үсеше; иҗтимагый берләшмәләр һәм аларның Татарстан-Төркия элемтәләре үсешендәге роле.
КФУ дан симпозиумны үткәрүгә Ауразия һәм халыкара тикшеренүләр үзәге, чит ил тарихы һәм төбәкләрне өйрәнү, халыкара мөнәсәбәтләр, Көнчыгыш илләре тарихы һәм мәдәнияте, тюркология, татарларны өйрәнү, төбәкләрне һәм исламны өйрәнү кафедралары өлеш кертә.
Конференциядә чыгыш ясаучылардан доклад (1,5 интервалы белән 10 бит) текстын электрон вариантта җибәрү сорала. Симпозиум тәмамлангач, доклад җыентыкта бастырып чыгарылачак.
Заявкада, үзара язышу өчен адресны, телефонны, эш яки уку урынын, вазифаны, дәрәҗәне күрсәтү шарт. Заявканы 420111, Казан шәһәре, Пушкин урамы, 1/55 адресы буенча Казан федераль университеты, Халыкара мөнәсәбәтләр, тарих һәм көнчыгышны өйрәнү институты, Ауразия һәм халыкара тикшеренүләр үзәгенә җибәрергә кирәк. E-mail: email@example.com; firstname.lastname@example.org.
Шулай ук 89173957393 телефоны буенча шалтыратып, симпозиум буенча тулырак мәгълүмат алырга мөмкин.
Чыганак: http://tat.tatar-inform.ru